b'\n_START_ARTICLE_\nZapisovanje anti\xc4\x8dnih imen\n_START_PARAGRAPH_\nPri slovenjenju starogr\xc5\xa1kih in latinskih imen imamo ve\xc4\x8d problemov, ki se ka\xc5\xbeejo skozi neenotnost pravil za njihovo podoma\xc4\x8devanje v Slovenskem pravopisu iz leta 2001. Do razli\xc4\x8dnega prevzemanja anti\xc4\x8dnih imen prihaja zaradi \xc5\xa1tevilnih posebnosti, razli\xc4\x8dne tradicije, pa tudi neusklajenosti v filolo\xc5\xa1ki stroki ter med slovenisti in filologi. Slovenski pravopis ne vzpostavlja sistema za slovenjenje anti\xc4\x8dnih imen, ampak le ugotavlja obstoje\xc4\x8de stanje in ponuja nekaj vzporednih re\xc5\xa1itev. Obravnava le najbolj ustaljene oblike, ki ne morejo predstavljati vzorcev za podoma\xc4\x8devanje, glede rabe kon\xc4\x8dnic pa ponekod dopu\xc5\xa1\xc4\x8da dvojnice (Menelaj, Enej, Ovidij \xe2\x80\x93 Menelaos, Eneas, Ovidius). Pravil za slovenjenje anti\xc4\x8dnih imen torej \xc5\xa1e nimamo.'